**Bácsbokod Nagyközség Önkormányzata Képviselő-testületének 13/2023. (IX. 21.) önkormányzati rendelete**

**a közterületek tisztán tartásáról és az elhagyott hulladék felszámolásához szükséges intézkedésekről**

 Hatályos: 2023. 09. 22

Bácsbokod Nagyközség Önkormányzat Képviselőtestülete a hulladékról szóló [2012. évi CLXXXV. törvény 88. § (4) bekezdés c) pont](https://njt.hu/jogszabaly/2012-185-00-00#SZ88@BE4@POC)jában kapott felhatalmazás alapján, Magyarország helyi önkormányzatairól szóló [2011. évi CLXXXIX. törvény 13. § (1) bekezdés 5. pont](https://njt.hu/jogszabaly/2011-189-00-00#SZ13@BE1@PO5)jában meghatározott feladatkörében eljárva, a környezet védelmének általános szabályairól [1995. évi LIII. törvény 48. § (3) bekezdés](https://njt.hu/jogszabaly/1995-53-00-00#SZ48@BE3)ében biztosított véleményezési jogkörében eljáró Bács-Kiskun Vármegyei Kormányhivatal véleményének kikérésével a következőket rendeli el:

**1. A rendelet célja és hatálya**

**1. §** (1) A rendelet célja Bácsbokod nagyközség közigazgatási területére vonatkozó kötelező érvényű magatartási szabályok megállapításával elősegíteni a település területén a köztisztaság fenntartását, a köztisztaság helyzetének fokozatos javulását.

(2) A köztisztaság megőrzésében mindenki köteles közreműködni és a települési környezet szennyezését, fertőzését, elhagyott hulladéklerakatok kialakulását eredményező tevékenységtől és magatartástól tartózkodni.

**2. §** (1) A rendelet hatálya kiterjed Bácsbokod közigazgatási területére és azon belül minden magánszemélyre, jogi személyre és jogi személyiséggel nem rendelkező társaságra, valamint valamennyi ingatlan tulajdonosára, kezelőjére, használójára, birtokosára.

(2) E rendelet szabályait kell alkalmazni az egyes ingatlanok használóival, a közterületek, a közcélra megnyitott magánterületek tisztántartásával kapcsolatban.

(3) Nem terjed ki a rendelet a veszélyes hulladékokra, a közművel összegyűjtött háztartási szennyvízre és a velük összefüggő tevékenységekre.

**2. Értelmező rendelkezések:**

**3. §** (1) E rendelet alkalmazása szempontjából:

a) ingatlanhasználó: az ingatlan birtokosa, tulajdonosa, vagyonkezelője, valamint a társasház és a lakásszövetkezet, aki (amely) a hulladékgazdálkodási közszolgáltatási résztevékenység igénybevételére köteles és akinek (amelynek) a hulladékgazdálkodási közszolgáltatási résztevékenységet ellátó koncessziós társaság rendelkezésére áll,

b) közterület: közhasználatra szolgáló minden olyan állami, vagy önkormányzati tulajdonban álló földterület, amelyet rendeltetésének megfelelően bárki használhat, és az ingatlan-nyilvántartás ekként tart nyilván. Közterületnek minősül továbbá e rendelet alkalmazásában az önkormányzati tulajdonú bel- és külterületi földrészletek, építmények közhasználatra átadott része, valamint a közterülethez kapcsolódó, közterületi jelleggel használt területek és építmények,

(2) Az ingatlanokkal kapcsolatos – e rendeletben meghatározott – köztisztasági szabályok betartásáért lakó- és nem lakóépületek, valamint kereskedelmi, ipari központok, telephelyek és középületek, valamint beépített övezetben fekvő üres telkek esetén – jogszabály eltérő rendelkezésének hiányában - az ingatlanhasználó, társasházaknál a közös képviselő, tag vagy alkalmazott, lakásszövetkezetnél az ügyrend szerint felelős megbízott vagy dolgozó, jogi személy, vagy jogi személyiséggel nem rendelkező társaság esetében annak képviseletére jogosult vezetője a felelős. Önkormányzati tulajdonú ingatlanoknál a hasznosítással megbízott a felelős.

(3) Abban az esetben, ha a meglévő szerződések és belső szabályzatok alapján a [(2) bekezdés](https://or.njt.hu/eli/v01/724331/r/2023/13#SZ3@BE2) szerinti felelős személye nem állapítható meg, úgy az ingatlan tulajdonosát kell kötelezettnek és felelősnek tekinteni.

**3. Az ingatlanhasználó köztisztasággal kapcsolatos kötelezettségei**

**4. §** (1) Az ingatlanhasználó köteles gondoskodni:

a) az ingatlan és az ingatlan előtti járda, továbbá a járda és a kocsiút közötti kiépített vagy kiépítetlen terület gondozásáról, tisztán tartásáról, hulladék- és gyommentesítéséről, a hó eltakarításáról és a síkosság-mentesítésről. Ennek során ügyelni kell arra, hogy a járda és az útburkolat ne rongálódjék meg, továbbá a terepszint változatlan maradjon.

b) az illegális falragaszok, a közízlést sértő vagy a településképet rontó festések eltávolításáról, amennyiben az azokat elhelyező, vagy akinek az érdekében a kihelyezés történt, nem ismert,

c) az ingatlan előtti utcai csapadékvíz elvezető csatornákból, árkokból és műtárgyaikból, a csapadékvíz zavartalan lefolyását akadályozó anyagok és más hulladékok eltávolításáról,

d) a telekingatlanról a gyalogjárda és az úttest fölé nyúló ágak és bokrok megfelelő metszéséről, visszavágásáról.

(2) A szórakozó-, vendéglátó- és árusító helyek, üzletek előtti járdaszakaszt a nyitva tartás ideje alatt a létesítményt üzemeltető, nyitvatartási időn túl az ingatlantulajdonos köteles tisztán tartani, továbbá köteles gondoskodni a terület hó- és síkosság-mentesítéséről.

(3) A szórakozó-, vendéglátóhelyek és élelmiszert forgalmazó üzletek előtt - a bejárat közvetlen közelébe - az üzemeltető köteles a nyitvatartási idő alatt köztéri hulladékgyűjtő edényt elhelyezni.

(4) Rendezvény szervezője köteles gondoskodni a rendezvény létszámának megfelelő szemétgyűjtő edény kihelyezéséről, az edények kiürítéséről és a hulladék elszállításáról, valamint a rendezvény ideje alatt és azt követően a terület tisztán tartásáról.

(5) Kirakatot, cégtáblát, reklámtáblát, utcanév táblát, az úttest tartozékait és forgalomtechnikai berendezéseit, az épületek és építmények felületeit annak tulajdonosa köteles tisztán tartani.

**5. §** Két szomszédos terület, épület közötti közforgalmú járdaszakasz esetében a szomszédos tulajdonosok között 50-50 %-os arányban oszlik meg a köztisztasági kötelezettség, valamint a hó- és síkosság-mentesítési kötelezettség.

**6. §** Közterületen személygépkocsi és más jármű tisztítása, mosása, vegyszeres anyaggal történő kezelése tilos.

**7. §** Az önkormányzat megbízásából kihelyezett köztéri kézi hulladékgyűjtő edényben csak a kézben összegyűjtött, kizárólag gyalogos forgalomban feleslegessé váló szemét helyezhető el.

**8. §** Az önkormányzat a közterületeken és az önkormányzat tulajdonában lévő egyéb más területeken elhagyott és jogellenesen elhelyezett hulladékot – a hulladék valódi birtokosának és a terület valódi használójának hiányában - az arra engedéllyel rendelkező közszolgáltatóval, szolgáltatóval vagy más, jogosult szervezettel külön szerződés alapján 30 napon belül elszállíttatja.

**9. §** (1) Anyagszállításnál a szállító köteles tevékenységét úgy végezni, hogy a közterület ne szennyeződjön. Ha bármely szállítmány fel- vagy lerakásával a közterület szennyeződik, a szennyeződés előidézője köteles azt a munkavégzés után azonnal eltávolítani, és a közterületet az eredeti rendeltetésének megfelelő állapotba visszaállítani.

(2) Az építési munka során keletkezett – közterületen tárolt – építési törmeléket, egyéb hulladékot a tevékenység befejezése után legfeljebb 48 órán belül el kell szállítani. Az építési hulladék közterületen történő tárolására a közterületek használatáról szóló önkormányzati rendelet szabályait kell alkalmazni.

**4. Az elhagyott hulladék felszámolásához szükséges intézkedések köre**

**10. §** (1) Az önkormányzat lakossági bejelentés alapján vagy hivatalból végzi a település közigazgatási területén belül az elhagyott hulladék felderítését a Polgármesteri Hivatal illetékes ügyintézője útján (továbbiakban: felderítő).

(2) Az elhagyott hulladék felderítője helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát.

(3) Ha az elhagyott hulladék pontos helyének beazonosítását követően megállapítható, hogy a hulladék magántulajdonban álló ingatlanon található, a felderítő a rendelkezésére álló adatok megküldésével haladéktalanul eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében.

(4) Nemzeti vagyonba tartozó ingatlanok esetében a felderítő a hulladék pontos helyének beazonosítását követően a rendelkezésre álló adatok megküldésével értesíti az ingatlan tulajdonosát.

(5) A felderítő az elhagyott hulladék fellelésének helyszíneiről nyilvántartást vezet és az engedély nélküli hulladék-elhelyezéssel leginkább érintett helyszíneket rendszeresen ellenőrzi.

**11. §** Aki e rendeletet megsérti, külön jogszabály alapján közigazgatási bírsággal sújtható.

**5. Záró rendelkezések**

**12. §** Ez a rendelet 2023. szeptember 22-én lép hatályba.

Bácsbokod, 2023.szeptember 20.

 Kovács László Dr. Csehné Dr. Éber Zsófia

 polgármester jegyző

**Záradék:**

A rendelet 2023. szeptember 21. napján kihirdetésre került.

 Dr. Csehné Dr. Éber Zsófia

 jegyző